b"\n_START_ARTICLE_\nMuntanyes de Begur\n_START_PARAGRAPH_\nLes muntanyes de Begur, tamb\xc3\xa9 anomenades mass\xc3\xads de Begur, \xc3\xa9s un espai litoral situat a l'extrem septentrional de la serralada Litoral Catalana, entre la platja de Pals i la badia de Palam\xc3\xb3s. Constitueix la prolongaci\xc3\xb3 litoral a l'est de les Gavarres, de les quals se'n separa per una petita fossa tect\xc3\xb2nica, el corredor de Palafrugell. Incorpora diferents \xc3\xa0rees litorals: el cap de Begur, la punta des Mut i el cap de Sant Sebasti\xc3\xa0._NEWLINE_T\xc3\xa9 una gran singularitat geol\xc3\xb2gica en relaci\xc3\xb3 amb les formes d'erosi\xc3\xb3 que s'hi presenten; amb gran inter\xc3\xa8s biol\xc3\xb2gic i paisatg\xc3\xadstic dins d'una \xc3\xa0rea de la costa catalana, d'una bellesa excepcional de la qual actualment nom\xc3\xa9s resten petits fragments relictes. Els penya-segats litorals constitueixen el refugi per a algunes esp\xc3\xa8cies de la flora i fauna mediterr\xc3\xa0nies, rares i end\xc3\xa8miques._NEWLINE_Quant al medi mar\xc3\xad, les comunitats bent\xc3\xb2niques s\xc3\xb3n molt representatives d'aquest tram de costa catalana. Estan adaptades i afavorides per un relleu molt abrupte, la for\xc3\xa7a de l'onatge, la netedat de les aig\xc3\xbces i la riquesa en nutrients, cosa que determina una extraordin\xc3\xa0ria riquesa de formacions algals, fins i tot a grans profunditats, d'organismes filtradors i formacions del coral\xc2\xb7l\xc3\xadgen, amb una gran diversitat i densitat d'invertebrats i peixos. Tamb\xc3\xa9 cal destacar l'exist\xc3\xa8ncia d'herbeis de posid\xc3\xb2nia ben conservats en zones de fons sorrencs arrecerats.\n_START_SECTION_\nMedi f\xc3\xadsic\n_START_PARAGRAPH_\nLes muntanyes de Begur estan formades per petits turons de baixa altitud que cauen sobtadament sobre el mar, on el m\xc3\xa9s alt \xc3\xa9s el puig de Son Ric, de 325 metres; formant un tram de costa abrupte. La notable diversitat litol\xc3\xb2gica (materials esquistosos i gran\xc3\xadtics) i les dislocacions han originat un sector de costa molt caracter\xc3\xadstic, amb formes de relleu ben singulars determinades per un fort hidrodinamisme\n_START_SECTION_\nBiodiversitat\n_START_PARAGRAPH_\nLes muntanyes de Begur presenten un gran inter\xc3\xa8s biol\xc3\xb2gic i paisatg\xc3\xadstic. Els penya-segats litorals constitueixen el refugi per a algunes esp\xc3\xa8cies de flora i fauna mediterr\xc3\xa0nies, algunes de les quals s\xc3\xb3n rares i end\xc3\xa8miques. Cal ressaltar la diversitat i la riquesa de les comunitats bent\xc3\xb2niques de l\xe2\x80\x99\xc3\xa0mbit mar\xc3\xad de l\xe2\x80\x99espai.\n_START_SECTION_\nFauna\n_START_PARAGRAPH_\nPel que fa a la fauna terrestre, cal esmentar la cria del falciot p\xc3\xa0l\xc2\xb7lid (Apus pallidus) i el corb mar\xc3\xad emplomallat (Phalacrocorax aristotelis). Tamb\xc3\xa9 hi s\xc3\xb3n presents algunes esp\xc3\xa8cies de ratpenats, com el ratpenat de ferradura gros (Rhinolophus ferrumequinum), que troben en els penya-segats litorals una \xc3\xa0rea de cria d\xe2\x80\x99estiu.\n_START_SECTION_\nProtecci\xc3\xb3\n_START_PARAGRAPH_\nL'Espai natural protegit de les Muntanyes de Begur va ser incorporat al PEIN pel Decret 328/1992, pel qual s'aprova el PEIN. Aquest espai va ser declarat per primera vegada com a LIC l'any 1997 i com a Zona d'especial protecci\xc3\xb3 per a les aus (ZEPA) l'any 2005; posteriorment va ser ampliat com a espai Natura 2000 mitjan\xc3\xa7ant l'Acord de Govern 112/2006, de 5 de setembre, que aprova la xarxa Natura 2000 a Catalunya. Aix\xc3\xad mateix, mitjan\xc3\xa7ant el pla especial es va realitzar la seva delimitaci\xc3\xb3 definitiva. Aquest pla complementa tamb\xc3\xa9 el r\xc3\xa8gim normatiu b\xc3\xa0sic de protecci\xc3\xb3 establert pel PEIN amb determinacions espec\xc3\xadfiques per a aquest espai.\n_START_SECTION_\nAspectes socioecon\xc3\xb2mics\n_START_PARAGRAPH_\nLes activitats que dominen en aquest espai s\xc3\xb3n les tur\xc3\xadstiques i recreatives, amb nombrosos visitants que volen gaudir del paisatge de la costa Brava. S'hi practica for\xc3\xa7a la pesca esportiva a les zones rocoses. L'Espai de Muntanyes de Begur cont\xc3\xa9 diverses carreteres i pistes d\xe2\x80\x99acc\xc3\xa9s forestals. Tamb\xc3\xa9 cal destacar la pres\xc3\xa8ncia del far de Sant Sebasti\xc3\xa0, de treballs realitzats amb pedra seca de les antigues vinyes i de cases a\xc3\xafllades i disperses pel territori."